በ10 ወራት ሊጠናቀቁ ከተጀመሩት አራቱ የአበርገሌ ወረዳ የመስኖ ፕሮጀክቶች በአምስት ዓመታት ሁለቱ ብቻ ተጠናቅቀዋል፡፡
ባሕር ዳር፡ ሐምሌ 20/2012 ዓ.ም (አብመድ)  የዋግ ኽምራ ብሔረስብ አስተዳደር ውኃ፣ መስኖና ኢነርጂ መምሪያ ኃላፊ ተገኘ መብራት ‘‘ዛምራና ጽራሬ የመስኖ ፕሮጀክቶች አጠቃላይ የግንባታ እና ኤሌክትሮ መካኒካል ሥራዎች ተጠናቅቀዋል’’ ብለዋል፡፡ የዛምራ የመስኖ ፕሮጀክት 34 ሄክታር የሙከራ ምርት ጀምሯል፤ ጽራሬ ደግሞ የተሳካ ሙከራ ቢያደርግም በትራንስፎርመር ችግር ምክንያት ሥራ መጀመር አለመቻሉን አስታውቀዋል፡፡ዛምራና ጽራሬ የመስኖ ፕሮጀክቶች በቀጣይ ዓመት ሙሉ በሙሉ ሥራ ሲጀምሩ  340 ሄክታር መሬት የማልማት አቅም አላቸው፡፡ 218 አርሶ አደሮችም በአዲስ መልኩ የመስኖ ልማት ሥራ እንደሚጀምሩ አቶ ተገኘ ተናግረዋል፡፡ 65 ሄክታር መሬትና 86 አርሶ አደሮችን በአዲስ መልኩ የመስኖ ልማት ሥራን ለማስጀመር 2007 ዓ.ም ሥራ የተጀመረባቸው የጻና አንድ እና ጻና ሁለት የመስኖ ፕሮጀክቶች በርካታ ዓመታትን ሳይጠናቀቁ ይገኛሉ፡፡ ኃላፊው ጻና አንድ የመስኖ ፕሮጀክት ዛሬም የዲዛይንና የኃይል አቅርቦት እጥረት እንዳጋጠመውና ጻና ሁለት የመስኖ ፕሮጀክትም በኃይል አቅርቦት እጥረት ሥራ መጀመር አለመቻሉን አስታውቀዋል፡፡ በ10 ወራት ለማጠናቀቅ ዕቅድ የተያዘባቸው እነዚህ ፕሮጀክቶች ከአምስት ዓመታት በላይ ሥራ ሳይጀምሩ ተጓትተዋል፡፡ ባለፉት አምስት ዓመታት ሥራ ባለመጀመራቸው ከፍተኛ የኢኮኖሚ ኪሳራ መሆኑ ይታወቃል፡፡በአማራ ክልል ኤሌክትሪክ አገልግሎት ወልድያ ዲስትሪክት የደንበኞች አገልግሎትና ሽያጭ ‘ግሪቫንስ ሪደር ሳል’ አቶ ድልአድርጋቸው ገዛኸኝ ‘‘የፅራሬ የመስኖ የፕሮጀክት ሥራ ያልጀመረው ትራንስፎርመሮቹ ከአቅማቸው በታች ስለሆኑ አይደለም’’ ብለዋል፡፡ ሁለት ጊዜ ትራንስፎርመር ቀይረው እንደሞከሩት የተናገሩት አቶ ድልአድርጋቸው የትራንስፎርመር መቀያየር ሳይሆን የውኃ ፓናል ቦርዳቸውን በመቀየር ሊያስተካክሉት እንደሚገባ ለብሔረሰብ አስተዳደሩ ማሳወቃቸውን ተናግረዋል፡፡ ችግሩ የማይፈታ ከሆነ በአጭር ጊዜ የጋራ የሥራ ኃላፊዎች እና ሙያተኞች የመስክ ግምገማ በማድረግ ለማስተካከል ዲስትሪክቱ ማሳወቁንም ገልጸዋል፡፡ጻና አንድ እና ሁለት የመስኖ ፕሮጀክቶቹ ዙሪያ 16 ኪሎ ሜትር የኮንክሪት ፖል መትከላቸውን የገለጹት አቶ ድልአድርጋቸው የኮንዳክተር እጥረት በመከሰቱ ሥራ ማስጀመር አለመቻላቸውን ነው ያስታወቁት፡፡